དེར་བརྟེན་རུ་དང་སྒྲོམ་སོགས་ངེས་པར་དུ་མཁྲེགས་ཤིང་ལས་བྱེད་དགོས་པ་དེ་ཀི་རམ་གྱི་སྒྲོམ་སྟེགས་ལྡེམ་འབུར་མི་ཡོང་ཆེད་རྒྱབ་ངོས་སུ་སྦོམ་ཚད་ལི་རྨིད་གསུམ་བས་པའི་རྒྱུག་པ་འཕྲེད་གཞུང་ལ་བཅུ་གྲངས་གཏོང་གི་ཡོད་ཅིང༌།དེ་ལ་རྒྱབ་ལག་ཅེས་འབོད་ཀྱི་ཡོད།དེ་བཞིན་ཀི་རམ་གྱི་གྲུབ་ཆ་སྤྱིར་ལེགས་པར་གྲུབ་རྗེས་སུ་སྒྲོམ་སྟེགས་ངོས་དང་མཐའ་འཁོར་གྱི་རུ་བཞི།ཨི་ཁུང་བཅས་རྐོ་སག་གིས་ལེགས་པར་བརྡར་ནས་འཇམ་ཤ་དོད་པོ་ཡོང་བ་བྱེད་པ་དང༌།དེ་ནས་མཐའ་བཞིའི་རུ་ལས་ལི་རྨིད་བཅུའི་བར་ཐག་ཙམ་གྱི་སྒྲོམ་སྟེགས་ཐོག་རྒྱ་ཁྱོན་ལི་རྨིད་གསུམ་ཟིན་པའི་ཐིག་གཉིས་སྣག་ཚ་ནག་པོས་གཞོགས་གཡས་གཡོན་གོང་འོག་བཞི་ཀར་བྲིས་པ་དང༌།ཐིག་དེ་གཉིས་ལ་སྟེང་ཐིག་འོག་ཐིག་གམ་ལག་འོག་གི་ཐིག་ཅེས་འབོད་ཀྱི་ཡོད།